Billund: Omsætningen stiger, men overskuddet falder.

Det viser det halvårsregnskab, som Lego Koncernen tirsdag har offentliggjort.

Den første halvdel af 2019 bød på en omsætning på 14,8 milliarder kroner - det er en stigning på fire procent sammenlignet med første halvår 2018.

Samtidig endte driftsoverskuddet dog på 3,5 milliarder kroner, et fald på 16 procent. Nettoresultatet viste et overskud på 2,7 milliarder kroner, et fald på 12 procent.

Ifølge en pressemeddelelse fra Lego skyldes faldet i overskud en beslutning om at øge investeringer, som skal skabe vækst på længere sigt.

- Vi er tilfredse med resultatet i betragtning af de forandringer, der fortsat påvirker den globale legetøjsindustri. På trods af svære betingelser fortsætter vi med at øge vores salg og markedsandel på vore største markeder, siger Niels B. Christiansen, adm. direktør i Lego, via pressemeddelelsen.